Kevin Anderson onthul hy was reg vir klei | Netwerk24
24 Maart 2020 21:00
Suid-Afrika se Kevin Anderson sê hy was van plan om in vanjaar se kleibaanseisoen te speel nadat hy in Februarie 'n klein knieoperasie ondergaan het.
Met alle beroepstennisgebeure wat intussen tot 7 Junie uitgestel is, sal hy dit nie meer kan doen nie. Hy hoop egter die ekstra tyd tot sy beskikking sal hom help om van al sy skete te herstel.
Die 33-jarige Anderson het aan atptour.com gesê alles het goed afgeloop met die operasie en hy sou dalk gereed gewees het om in die Monte Carlo-toernooi te speel.
Indien hy daar fisiek die mas sou opkom, was sy plan om in die hele kleibaanseisoen te speel.Het sy liggaam daar die toets deurstaan, was sy plan om in die hele kleinbaanseisoen te speel.
"Dit gaan uiteraard nie meer gebeur nie en ons sal nou net weer moet aanpas," sê Anderson.
"Hopelik kalmeer dinge later en raak dit veiliger om uit te gaan en met alles voort te gaan."
Die operasie in Februarie was die tweede aan sy regterknie nadat hy in September ook onder die mes was.
"Ná my laaste toernooi (die New York-ope) het dit nie sin gemaak om so aan te karring nie. Ek is vroeër in Australië (waar 'n skandering gedoen is) en toe weer in New York daarop gewys dat daar 'n kans is dat ek geopereer moet word." – Sportredaksie